Fredag i efterårsferien er det tid til uhygge, når holdet bag ”Er der nogen?” igen sender en spøgelsesjagt direkte på tv – denne gang fra Vrejlev Kloster.

Historier om spøgelser er der nok af på Vrejlev Kloster. Der går historier om en hestevogn, der kommer buldrende hen over klostrets gårdsplads om natten. Efterfølgende bankes der på fordøren, og så ringer klokkerne i klokketårnet. Men der er aldrig nogen, der har set hestevognen. Sagnet siger også, at nonner er blevet indemuret på klostret, fordi de besøgte munkene på Børglum Kloster i al hemmelighed. Og så er der også historien om det barnelig, der er blevet fundet begravet i klosterhaven. Spøgelseshistorierne fra Vrejlev Kloster kan sandelig få nakkehårene til at rejse sig på selv den mest hardcore spøgelsesjæger. Spøgelsesjagt uden filter De mange spøgelseshistorier fra Vrejlev Kloster, der ligger nord for Poulstrup, bliver omdrejningspunktet, når ”Er der nogen?” igen sender en spøgelsesjagt direkte i fjernsyn. Det sker fredag den 21. oktober klokken 22.00 til 00.00, og man kan se den direkte spøgelsesjagt både på programmets facebookside , her på tv2nord.dk og på TV2 Nord Salto. Det er tredje gang, holdet bag ”Er der nogen?” laver en direkte spøgelsesjagt, og det giver seerne mulighed for at komme helt tæt på spøgelsesjagten. For når undersøgelserne bliver sendt direkte på tv, så er der intet filter, og der bliver ikke redigeret i optagelsen. Det betyder også, at viser spøgelserne sig lige pludselig, så sker det på direkte fjernsyn. Nye spøgelsesjægere Det er den erfarne spøgelsesjæger Mikkel Egelund fra ”Er der nogen?”, der skal lede spøgelsesjagten på Vrejlev Kloster. For ham bliver det et gensyn med klosteret, som han undersøgte sammen med makkeren Nicolai Sund i sæson 6 tilbage i 2020. Han får denne gang selskab af værterne på podcasten ”Den hvide dame” Trine Gadeberg og Kasper Le Fevre. Deres podcast handler om spøgelser og genfærd på danske slotte og herregårde, men de to podcastværter har aldrig selv prøvet at komme på spøgelsesjagt. Det skal være slut nu. Sammen med Mikkel Egelund skal de to grønne spøgelsesjægere i den kommende sæson af ”Er der nogen?” ud over lede efter beviser på spøgelser, og sæsonen skydes i gang med den direkte spøgelsesjagt i efterårsferien. Se med 21. oktober, om de tre spøgelsesjægere sammen finder bevis for, at det spøger på Vrejlev Kloster.